'สปช.'ชงปรับปรุงภาษีเงินได้
สปช.เสนอคลังปรับปรุงภาษีเงินได้บุคคลธรรมดาให้สอดคล้องกับระดับเศรษฐกิจ&nbsp;
10 มี.ค. 2558

สปช.เสนอคลังปรับปรุงภาษีเงินได้บุคคลธรรมดาให้สอดคล้องกับระดับเศรษฐกิจ  
นายสมชัย ฤชุพันธุ์ ประธานคณะกรรมาธิการปฏิรูปเศรษฐกิจ การเงินและการคลัง สภาปฏิรูปแห่งชาติ (สปช.) เปิดเผยว่า กรรมาธิการฯ ได้เสนอกระทรวงการคลังปรับปรุงการเก็บภาษีเงินได้บุคคลธรรมดา โดยขยายถ่างช่วงรายได้ให้กว้างขึ้น เนื่องจากอัตราก้าวหน้าที่เก็บในปัจจุบันผู้มีรายได้ต่ำสุดเกิน 4 แสนบาท คิดเป็น 5% ไปจนถึงผู้มีรายได้สูงสุดเกิน 4 ล้านบาทในอัตรา 35% ซึ่งใช้มานานกว่า 20 ปี
“ขณะนั้นประเทศมีรายได้ไม่มากและไม่สูงนักจึงควรปรับปรุงเพิ่มเติม เพื่อให้สอดรับกับสถานการณ์ปัจจุบัน ที่ทั้งอัตราเงินเฟ้อที่เพิ่มขึ้น และระดับการพัฒนาเศรษฐกิจสูงขึ้น โดยต้องปรับปรุงฐานผู้ที่มีรายได้ต่ำสุดจนถึงผู้มีรายได้สูงสุด ซึ่งจะทำให้กลุ่มคนที่ไม่ได้อยู่ในระบบภาษี เข้ามาในระบบภาษีมากขึ้น และผู้ที่เคยเสียภาษีก็จะเสียในอัตราที่น้อยลงโดยจะทำให้รายได้จากภาษีเข้าประเทศใกล้เคียงของเดิม ซึ่ง รมว.คลังก็รับที่จะนำไปหารือต่อ” นายสมชัย กล่าว
นายเอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง (สศค.) กล่าวว่า กระทรวงการคลังรับทราบข้อเสนอของสปช. ที่ให้ศึกษาการขยายช่วงการจัดเก็บภาษีเงินได้บุคคลธรรมดาสูงสุดที่ระดับ 4 ล้านบาท ขึ้นไป ให้เหมาะสมกับภาวะเศรษฐกิจ ที่ผ่านมายังไม่เคยมีการศึกษาเรื่องนี้ แต่ใช้แนวทางการศึกษาเรื่องการเพิ่มค่าลดหย่อนมากกว่า ซึ่งทาง สปช.เห็นว่าให้ควรดูเรื่องเพดานสูงสุดควบคู่ไปด้วยก็พร้อมรับฟัง
อย่างไรก็ดี คลังได้ขยายเวลาการใช้อัตราภาษีเงินได้บุคคลธรรมดาแบบ 7 ขั้น ซึ่งได้มีผลใช้บังคับมาแล้วตั้งแต่ปีภาษี 2556-2557 ต่อไปอีก 1 ปีภาษี คือในปีภาษี 2558 ตั้งแต่วันที่ 1 ม.ค. 2558 ถึงวันที่ 31 ธ.ค. 2558 ภาษีเงินได้บุคคลธรรมดายังคงได้รับการยกเว้นภาษี หลังจากการคำนวณเงินได้พึงประเมิน หักด้วยค่าใช้จ่าย และค่าลดหย่อนแล้ว ไม่เกิน 1.5 แสนบาทแรก ตามกฎหมายว่าด้วยการยกเว้นรัษฎากร
สำหรับภาษีเงินได้บุคคลธรรมดา เงินได้ไม่เกิน 3 แสนบาท เสียภาษี 5%  เงินได้ 300,001-500,000 บาท เสียภาษี 10%  เงินได้ 500,001-750,000 บาท เสีย 15% เงินได้ 750,001-1,000,000 บาท เสีย 20% เงินได้ 1,000,000-2,000,000 บาท เสีย 25% เงินได้  2,000,001-4,000,000 บาท เสียภาษี 30% และส่วนที่เกิน 4,000,000 บาท เสียภาษีในอัตรา 35%